मॉडलिंग स्टूडियो पर ताला, आरोपी तनवीर बोला- मुस्लिम हूं इसलिए निशाने पर
Jharkhand Ranchi Modeling Institute Tanveer Akhtar Khan Love Jihad Case । भास्कर के सवालों के जवाब दिए, खुद के मुसलमान होने और टारगेट किए जाने जैसी बातें कही। मामले की छनबीन के लिए हम सबसे पहले पहुंचे मुंबई के अंधेरी…
26 मई, 2023 को सोशल मीडिया पर एक वीडियो अपलोड हुआ। मुंबई की मॉडल ने झारखंड के रांची में मॉडलिंग इंस्टीट्यूट चलाने वाले तनवीर अख्तर खान पर कथित लव जिहाद के आरोप लगाए। वीडियो में मॉडल कह रही हैं, ‘मर जाऊंगी, धर्म नहीं बदलूंगी। मैं हिंदू हूं, कभी मुस्लिम से शादी नहीं करूंगी।’
मुंबई के वर्सोवा पुलिस स्टेशन में जीरो FIR हुई, फिर केस रांची ट्रांसफर कर दिया गया। रांची पुलिस अगले ही दिन फ्लाइट पकड़ मुंबई पहुंची और मॉडल का बयान दर्ज किया। आरोपी तनवीर फरार है, लेकिन मीडिया के सवालों के जवाब दे रहा है। भास्कर के भी सवालों के जवाब दिए, खुद के मुसलमान होने और टारगेट किए जाने जैसी बातें कहीं। मामले की छानबीन के लिए हम सबसे पहले पहुंचे मुंबई के अंधेरी…
मॉडलिंग वर्कशॉप और एकतरफा प्यार
मामले के सबसे अहम किरदार पीड़ित मॉडल को ढूंढते हुए हम अंधेरी में उनके स्टूडियो अपार्टमेंट पहुंचे। वे घर के अंदर सोफा कम बेड पर लेटी हुई थीं। उनके साथ मौजूद कवलजीत ने बताया, ‘सुबह से कुछ नहीं खाया है, इसलिए चक्कर आ गया है।’
कुछ देर इंतजार करने के बाद बात करने के लिए तैयार हो गईं। वे बताती हैं, ‘2020 में रांची के यश स्टूडियो में एक मॉडलिंग वर्कशॉप के लिए गई थी। तनवीर इसी कंपनी का मालिक है। 15 दिन की वर्कशॉप को सप्ताह में दो-दो दिन के हिसाब से करीब दो महीने में खत्म किया। एक्टिंग सिखाने के बहाने तनवीर बार-बार छूने की कोशिश करता था।’
‘मुझे काम चाहिए था और तनवीर ने अपनी कंपनी में मुझे सोशल मीडिया मैनेज करने का ऑफर दिया। मैं स्ट्रगल कर रही थी, नौकरी ले ली। काम के बदले सिर्फ 8 हजार रुपए मिलते थे। एक साल बाद सैलरी बढ़ाकर 15 हजार कर दी गई।’
‘तनवीर दिन भर ऑफिस में रहता था। बॉस-एम्प्लॉई का रिश्ता दोस्ती में बदल गया। मेरी उम्र 22 साल थी और उसकी 40। वो मेरे साथ एकतरफा प्यार में पड़ गया था।’
ब्लैकमेल और फिर ‘लव जिहाद’
मॉडल बताती हैं, ‘मैंने विरोध किया तो तनवीर मुझे धमकी देने लगा। मैंने नौकरी छोड़ने की बात कही तो 29 मार्च, 2021 को तनवीर ने होली के दिन कोल्ड ड्रिंक में कुछ मिलाकर मुझे पिला दिया। इसी दिन उसने मेरी न्यूड फोटोज खींच ली। मैं जब भी जाने की बात कहती, वो मुझे इन तस्वीरों के सहारे ब्लैकमेल करता था। धमकी देने लगा कि फोटो मेरे घरवालों को भेज देगा।’
‘मेरे पिता किसान हैं, मां हाउस वाइफ हैं और भाई भी अभी बेरोजगार है। मैं डर गई थी। 14 जुलाई 2021 की शाम 8 बजे ऑफिस के सभी लोग जा चुके थे, तनवीर आया और मेरे साथ जबरदस्ती करने लगा। मैंने मना किया तो फिर से तस्वीरें वायरल करने की धमकी देने लगा। वो मुझे जबरन स्टूडियो में ले गया और रेप किया। वो 15 जुलाई को भी मेरे हॉस्टल आया, मुझे पीटते हुए ऑफिस ले गया और फिर मेरा रेप किया।’
लव जिहाद के लिए बहन शाजिया को बनाया पूनम...
पीड़ित मॉडल आगे बताती हैं, ‘मैं तंग आ गई थी, नौकरी छोड़कर अपने गांव लौट आई। उसने मेरा पीछा नहीं छोड़ा। फोटो के सहारे ब्लैकमेल कर मुझे फिर रांची बुला लिया। वो खुद को हिंदू बताता था। ये साबित करने के लिए अपनी शाजिया नाम की बहन की मुझसे पूनम बनाकर बातें करवाता था।’
‘वो मुझ पर शादी का दबाव बनाने लगा। कहता था, नाम बदल लो और इस्लाम धर्म कबूल कर लो। दूसरे धर्मों को खराब बताता था। उससे परेशान होकर अगस्त 2022 में मैं मुंबई आ गई और अपनी दोस्त अंजली सिंह के साथ रहने लगी। वो रोज फोन करता और मेरी फोटोज वायरल करने की धमकी देता। उसने मुझे मजबूर कर दिया और मैंने उसका मुंबई ऑफिस जॉइन कर लिया।’
‘तनवीर ने मेरी सैलरी बढ़ाकर 22 हजार कर दी। वो मुझे बैंकॉक ले जाने की जिद कर रहा था। मैंने मना किया तो मेरी न्यूड फोटो मेरी मां और भाई को भेज दी। मैं उस दिन जान देने के लिए बिल्डिंग की छत से कूदने चली गई थी, लेकिन एक वॉचमैन ने मुझे रोक लिया और समझाकर नीचे ले आया।'
'इसके बाद भी तनवीर शूटिंग का बहाना बनाकर मुझे बैंकॉक ले गया और वहां भी मेरे साथ रेप किया। फिर उसी ने मेरे भाई और मां को बताया कि तस्वीरें फेक थीं।’
पुलिस से शिकायत की तो माफी मांगी, फिर ऑटो में गला दबाया
मॉडल ने बताया, ‘तंग आकर मुंबई के वर्सोवा पुलिस स्टेशन में मैंने तनवीर के खिलाफ कम्प्लेंट दर्ज करवाई। पुलिस ने उसे फोन कर मुंबई आने को कहा, तो उसने डाक से एक एफिडेविट बनाकर मुझे भेजा। इसमें उसने कबूल किया कि वह अब्यूज करता था और आगे से ऐसा नहीं करेगा। मैंने सोचा मामला नहीं बढ़ाते हैं, और शिकायत वापस ले ली।’
‘22 फरवरी, 2023 को हैदराबाद की एक कंपनी से मुझे ऐड शूट के लिए ऑफर आया। वहां पहुंची तो पता चला कि ऐड नकाब में शूट करना है। वहीं तनवीर नजर आया। ऐड शूट प्लांटेड था और तनवीर ने करवाया था। मैं बीच में ही मुंबई लौट आई।’
‘तनवीर 25 फरवरी, 2023 को मुंबई आया। वर्सोवा में मॉडलिंग असाइनमेंट के लिए मैं एक प्रोड्यूसर से मिलकर कॉफी शॉप से बाहर निकल रही थी। ऑटो में बैठने के दौरान तनवीर आ गया, उसने मेरा गला दबाया और जान से मारने की कोशिश भी की। ऑटो ड्राइवर नहीं होता तो वो मुझे मार ही डालता।’
दोस्त से बातचीत में मानी हमले की बात
मॉडल का दावा है कि 25 फरवरी 2023 को तनवीर ने उस पर हमला किया था। ये बात उनके दोस्त कवलजीत से बात करते हुए तनवीर ने भी मानी है। इसकी रिकॉर्डिंग हमारे पास है। इसमें कवलजीत तनवीर से कहता है कि 'ये तुमने क्या किया, उसका सिर फट गया है। इस पर तनवीर गुस्से में कहता है कि ‘मैंने गोली ले ली है, आज उसे मार डालूंगा। मेरी जिंदगी खेलने के लिए नहीं है।’
‘मैं उसको मारने के लिए गन लाया था, उसे नहीं छोड़ने वाला हूं। ऑटो में वह बच गई, लेकिन अब नहीं बचेगी। किसी का दिल तोड़ने, खेलने के लिए पैदा हुआ है क्या। मैंने उसके बाप को भी वीडियो भेज दिया है।' आखिर में तनवीर कहता है कि आज जहां भी मिलेगी, उसे मैं ठोक दूंगा।
तनवीर के पास हथियार होने और मॉडल पर तानने की पुष्टि मुंबई के गुलाम नाम के ऑटोवाले ने भी की है। इसके बाद मुंबई के ओशीवारा पुलिस स्टेशन में तनवीर के खिलाफ केस दर्ज हुआ।
‘द केरला स्टोरी’ देखी तो लगा लोग मेरी कहानी सच मानेंगे…
लव जिहाद का एंगल कैसे आया? इसका जवाब देते हुए मॉडल ने बताया, ‘मुंबई आते ही वह शादी करने का दबाव बनाने लगा था। एक दिन तो वह मुझे खींचकर धर्म परिवर्तन करवाने ले जा रहा था। मेरी रूममेट अंजली सिंह के सामने यह सब हुआ। अगर वह नहीं होती, तो ये मेरा जबरदस्ती धर्म परिवर्तन करवा देता। अंजली ने उसे धक्के मारकर बाहर निकाल दिया था। वो हमेशा से हिंदू धर्म के खिलाफ गलत बातें कहता था।’
मॉडल के मुताबिक, ‘अप्रैल 2023 में मैंने फिल्म ‘द केरला स्टोरी’ देखी और उससे मुझे हिम्मत मिली। एक महीने तक सभी सबूत जमा करने के बाद 28 मई को मैंने मुंबई के वर्सोवा पुलिस स्टेशन में तनवीर के खिलाफ IPC की धारा 376, 376 (2), 376 (N), 328, 506, 504, और 323 और IT एक्ट की धारा 67 के तहत मामला दर्ज करवाया।’
वीडियो सामने आने के बाद एक्शन में आई पुलिस
मुंबई पुलिस के DCP कृष्णकांत उपाध्याय के मुताबिक, ‘28 मई 2023 को मुंबई के वर्सोवा पुलिस स्टेशन में केस दर्ज हुआ है। यह केस आगे की जांच के लिए रांची पुलिस को ट्रांसफर किया गया है। पहली नजर में लव जिहाद का मामला नजर आया है।’
उधर, रांची के SSP किशोर कौशल ने कहा, ‘मॉडल ने मुंबई के वर्सोवा इलाके में FIR दर्ज करवाई थी। अब यहां FIR दर्ज की गई है। हम पूरे मामले की जांच कर रहे हैं। हम पीड़ित महिला के साथ संपर्क में हैं और सबूत इकट्ठा कर रहे हैं।’
फोन बंदकर तनवीर फरार, भास्कर से बोला- मैं बेकसूर
महिला के इन आरोपों पर हमने आरोपी तनवीर अख्तर से उनका पक्ष जानने की कोशिश की, लेकिन उनके चारों फोन नंबर बंद आ रहे हैं। FIR के बाद तनवीर ने एक वीडियो जारी कर सफाई दी है। तनवीर ने भास्कर से वॉट्सऐप पर बात की। वो कैमरे पर आने के लिए तैयार नहीं था, बाद में सवालों के जवाब वीडियो रिकॉर्ड करके भेजने के लिए मान गया।
सवाल: आप निर्दोष हैं तो फरार क्यों हैं? आप पुलिस का सहयोग करिए, भागने से क्या होगा?
तनवीर: मैं भागा नहीं हूं। मेरा नंबर ऑन है, पुलिस जब भी चाहे मुझसे बात कर सकती है।
सवाल: पीड़ित ने एक एफिडेविट दिखाया है, जिसमें आप माफी मांग रहे हैं, किस बात की माफी मांगी थी आपने?
तनवीर: एफिडेविट काम से रिलेटेड है। वह अच्छी कर्मचारी थी, मैं उसे खोना नहीं चाहता था, इसलिए माफी मांगकर विवाद खत्म किया था। फरवरी के आखिरी हफ्ते के बाद से मेरी उससे बात ही नहीं हुई।
सवाल: आप पीड़ित से कहां मिले थे, क्या आपने उन्हें बिजनेस पार्टनर बना लिया था?
तनवीर: वह हमारी एजेंसी में आई थी। उसके पास पैसे नहीं थे। शुरुआत में मैं उसे 5 हजार रुपए देता था। उसने मुझसे बहुत सारे पैसे लिए। मुझे कारोबार में नुकसान हुआ तो मैं पैसा वापस करने के लिए कह रहा था।
सवाल: उन्होंने आप पर जबरदस्ती धर्म परिवर्तन कराने और लव जिहाद के आरोप लगाए हैं?
तनवीर: मैं मुस्लिम हूं, इसलिए आसान टारगेट हूं। ये आरोप कोई और लगवा रहा है। सारे आरोप गलत हैं। मुझे कोर्ट और कानून पर भरोसा है।
तनवीर का मॉडलिंग इंस्टीट्यूट बंद
इस स्टोरी की छानबीन के दौरान भास्कर रांची में तनवीर अख्तर के मॉडलिंग स्कूल भी पहुंचा। ये स्कूल रांची के कांके इलाके में आद्या (ADYA) बिल्डिंग में है। बिल्डिंग के बाहर यश मॉडल के दो बड़े-बड़े बैनर लगे हैं। आसपास की दुकानें बंद हैं, मॉडलिंग स्कूल के ऑफिस पर ताला लगा है।
इसी बिल्डिंग के ग्राउंड फ्लोर पर सैलून खुला है। दुकान में मौजूद अजय ने तनवीर के बारे में बात करने से मना कर दिया। हालांकि, इसी दुकान के बगल में गैरेज चलाने वाले इम्तियाज ने कहा, ‘मैं 17 साल से इस जगह पर काम कर रहा हूं। लॉकडाउन के पहले से यश मॉडल का ऑफिस यहां है। तनवीर और वो मॉडल साथ आते-जाते थे। सभी उसे तनवीर के नाम से ही जानते हैं।’
इसी बीच सैलून के मालिक श्रीकांत भी आ गए। उन्होंने कहा, ‘तीन साल से यहां इसका दफ्तर है। पहले साल बच्चे आते थे, फिर कम हो गए, लेकिन तनवीर आता था। कभी कुछ अजीब तो देखा नहीं।’
इस बिल्डिंग के मालिक अनिल सिंह से भी हमने फोन पर बात की। उन्होंने कहा, ‘मैंने जब उन्हें दफ्तर खोलने की इजाजत दी, तो सारे कागजात लिए। एग्रीमेंट कराया। मेरा किराया मुझे हमेशा समय से मिला, मुझे नहीं पता कि कमरे के अंदर क्या होता है।’